Ɛnkyɛeɛ biara na ɛbɛtɔɔ dwa sɛ Ɔpanin a wɔfrɛ no Akwasi Addai Odike a ɔyɛ Daanodini ma United Progressive Party amanyɔkuo no akɔtena radio dwumadibea a wɔfrɛ no Oyere Pa FM a ɛwɔ Kumase so aka nsɛm bi a ɛnkyerɛ obuo atia Asanteman ne Asantehene.
Yei nam so maa Nananom Atenankonnwa a wɔwɔ Asanteman mu kyerɛeɛ sɛ, sɛ kokoram amfɛre sɛ ɛbɛtɔ wo hwene so a, wo nso womfɛre sɛ wode asaawa bɛtare so. Ne saa nti, wɔde kradoo kɔtoo radio adwumayɛbea no mu sane twaree Ɔpanin Odike asu firii Asanteman mu.
Asɛm yi bɛtɔɔ dwa no, mpanimfoɔ a wɔwɔ ɔman yi mu a wɔka bi a ɛyɛ yie nyinaa de wɔn ano too mu bi, srɛ maa adwumayɛfoɔ a na wɔn nnwuma ahwere wɔn saa berɛ no.
Ɛsiane abadaeɛ a Nananom wɔ nti, wɔkaa asɛm no duruu baabi no, wɔpenee so buee radio adwumayɛbea no maa adwumayɛfoɔ no firii aseɛ yɛɛ adwuma bio. Nanso, onipa a ɛnam ne so maa saa oyene yi kɔɔ so no deɛ, na wɔgu so ara ne no redi no sɛdeɛ amammerɛ teɛ.
Ɛnnɛ Dwoada, Ɛbɔ 12, 2022, berɛ a Odike kɔtenaa Onua TV dwumadie a wɔato no din Morning Show soɔ no, ɔkaa nsɛm bi de twee n’ano wɔɔ fam wɔ deɛ ɔkaa no Oyere Pa FM no ho. Afei, ɔpaa Asantehene, Otumfoɔ Osei Tutu II akyɛw.
Sɛdeɛ ɔkaa no nie, “Otumfoɔ, sɛ mekaa biribi tiaa wo wɔ nsɛm a mekaeɛ no mu a, metwe m’ano wɔ fam ɛnnɛ. Nanso, yei yɛ ɔko a yɛreko atia ɛfam agudeɛ a wɔntu no mmara kwan so no ho mpopoeɛ bi kɛkɛ. Mmom, nnipa a wɔse wɔbɛkum me no deɛ, mebu wɔn sɛ ahufoɔ biara kwa.”
Ɔkaa nsɛm yi kyerɛɛ Captain Smart a na ɔyɛ otitenani ma dwumadie no.
Ɛwom sɛ Owura yi atwe ne nsɛm a ɔkaeɛ no asan deɛ, nanso ɔmanfoɔ dodoɔ no ara se, ɛsiane sɛ deɛ ɔnim amammerɛ no, ɔnsɛe amammerɛ nti, wɔsusu sɛ ne papa mu a, anka ɛsɛ sɛ Odike tutu ne nan kɔ Asantehene, Otumfoɔ Osei Tutu II nan ase kɔpa no kyɛw sɛdeɛ Asante amammerɛ kyerɛ no.
